סעידה סולטנה

"סעידה סולטנה" (באנגלית: "My Name Is Not Saida") הוא שיר שהוקלט על ידי הזמרת-יוצרת הישראלית דנה אינטרנשיונל, מתוך אלבום הבכורה שלה, דנה אינטרנשיונל (1993). הוא יצא לאור בינואר 1992, בהוצאת חברות התקליטים קוברה רקורדס ו-IMP דאנס בע"מ, כסינגל הבכורה של אינטרנשיונל. הוא נכתב על ידה לצד עופר ניסים, שהפיק אותו. בסוף 2014 חידשה אינטרנשיונל את השיר עם ליין המסיבות אריסה בגרסה שפורסמה בשם "סעידה סולטנה 2015". אינטרנשיונל חשפה לראשונה את השיר בהופעה במועדון "התיאטרון" בתל אביב-יפו במסגרת מופע דראג שארגן עופר ניסים בינואר 1992. הוא הציע לדנה להשתתף במופע למרות היותה אלמונית שטרם הוציאה שיר באופן מסחרי, וגם בהיותה עדיין זכר. היא נענתה לבקשתו, וביצעה במהלך הקטעים שלה במופע חיקויים של עפרה חזה, ריטה וזהבה בן. נתי נתן אחד ממלכות הדראג שהיו אמורות להופיע במופע, לא הגיע עקב מזג האוויר הסוער באותה עת, ולכן מילא ניסים את החלל הריק בסדר ההופעות עם אינטרנשיונל בביצוע השיר "סעידה סולטנה" שהיה פרודיה לשיר "My Name Is Not Susan" של ויטני יוסטון. בריאיון למאקו ב-2021 הסבירה אינטרנשיונל כי "סעידה סולטנה" יועד תחילה לנתי נתן, שלא הגיע באותו הערב. היא הוסיפה שההתארגנות על השיר ועל המופע שילווה אותו הייתה מהירה מאוד: במהלך ההופעה לבשה דנה בגדים שהביאה מביתה ופאה ישנה שמצאה במרתף. לאחר מכן ציינה כי "סעידה סולטנה" התקבל במחיאות כפיים ותרועות מצד הרוקדים במועדון. הקהל במועדון אהב את השיר מאוד עד כדי כך שאינטרנשיונל הגיעה בקביעות בערבי יום שישי להופיע עמו. באחת מהופעותיה נכחו בקהל מגישי הרדיו עופר נחשון ודידי הררי, שלאחר האזנה לשיר החליטו להשמיע אותו בתוכנית הרדיו הקבוע שלהם, אז זו הייתה ההשמעה הראשונה של "סעידה סולטנה" ברשת ג', ועד מהרה גיששו מגישי רדיו נוספים בניסיון למצוא אחר עותק מוקלט שלו. ניסים הציע לדנה להקליט את השיר ולהפיצו באופן מסחרי. כל השיר נכתב על ידי ניסים ואינטרנשיונל למעט בית אחד שהופיע בשיר המקורי של יוסטון. באותה שנה הופיעה אינטרנשיונל עם ניסים בתוכנית "עד פופ" ושם היא ביצעה לראשונה בשידור חי את השיר. עם יציאתו לרדיו הפך במהירות ללהיט, ובאוגוסט 1992 התראיינה אינטרנשיונל לעיתון מקומי של תל אביב-יפו וחשפה כי היא הזמרת שמבצעת את השיר "סעידה סולטנה". בריאיון זה היא גם סיפרה כי השדרנים הציגו אותה בתור "סעידה", ועל-כן חששה שמא זה יהיה שם הבמה שלה, ולכן היא בחרה את השם "דנה". "סעידה סולטנה" הצליח באופן יוצא דופן מבחינה מסחרית בישראל, בעיקר בתחום הדיסקוטקים והמועדונים. הוא גם הצליח באופן מידתי בארצות ערב, כשעותקיו הפיזיים נמכרו באופן פיראטי. כתבה ב"ידיעות אחרונות", שפורסמה בינואר 1995 דיווחה על הדרך בה ניתן להשיג את העותקים של "סעידה סולטנה" במצרים, שם זה שמה של דנה אינטרנשיונל. על פי הכתבה עותקי השיר הוברחו בגבול ישראל־מצרים דרך רפיח. על הקונה היה לומר מילת קוד לרוכל בחנות, להזדהות באמצעות תעודת זהות או דרכון ולשלם מראש על העותק כדי לקבלו. בד בבד נשמע "סעידה סולטנה" ברחבי תוכניות הרדיו המצריות ובמועדונים בקהיר. בעקבות הצלחת השיר הגיע ארתור בראון, המלחין של "סעידה סולטנה", לישראל כדי לפגוש את אינטרנשיונל וניסים. הוא שב לארץ מולדתו, ארצות הברית, עם עותק של "סעידה סולטנה", והפיץ אותו דרך חברת התקליטים קוברה רקורדס. בהתאם לציפיותיו של בראון נחל "סעידה סולטנה" הצלחה רבה, ואף הביא את דנה להופעותיה הראשונות מחוץ למדינת ישראל. ב-9 בדצמבר 2014 הוציאה אינטרנשיונל לאור גרסה חדשה ל"סעידה סולטנה" בהשתתפות חברת ההפקות "אריסה" תחת הכותרת "סעידה סולטנה 2015". "סעידה סולטנה 2015" הופקה לרגל מופע בסגנון ערבי בכיכובה של אינטרנשיונל במועדון של "אריסה". הוא לווה בווידאו קליפ, בבימויו של עומר טובי, בו אינטרנשיונל לא השתתפה. מילות השיר נותרו דומות מלבד השמטת חלק מהבתים והוספת בית חדש בערבית. סרטון השיר "סעידה סולטנה" באתר יוטיוב מערכת WDG, 30 שנה לשיר הפריצה של דנה אינטרנשיונל – סיפורו של "סעידה סולטנה", ‏2 בפברואר 2022 "אינטרנשיונל" יתווסף כשם המשפחה של דנה מאוחר יותר עם צאת השיר "דנה אינטרנשיונל". Dana - My Name Is Not Saida (באנגלית), 1992, נבדק ב-2023-07-08 מילים לשיר סעידה סולטנה - דנה אינטרנשיונל, באתר שירונט ARISA דנה אינטרנשיונל ואריסה - סעידה סולטנה 2015 - הקליפ, נבדק ב-2023-07-08 סעידה סולטנה, באתר Dana International community Dana International - Saida Sultana 2015 דנה אינטרנשיונל ואריסה- סעידה סולטנה, יוטיוב ARISA דנה אינטרנשיונל ואריסה - סעידה סולטנה 2015 - הקליפ, יוטיוב Dana International - Saida Sultana 2015 (באנגלית), 2015, נבדק ב-2023-07-10